text: Escena 2a Q'umirq'inti: Ay, yayalláy! Ay, mamalláy! Maypim, maypim kankichik? Maytam rinkichik? Ima awqa yana lluqllam pakasunkichik ñawiymanta? Sunquy tutayasqam waqayasaqña. Hanan phawaq phichiwkuna, chayñiqpi manachus tupamunkichik mamataytaywan? Qhincha qhincha phuyukuna, qamkunachu icha chayñiqpi pakachkankichik taytamamayta? Atiy raphi mallkikuna, icha llanthuykichikchu pakawachkan chay sach'a sach'api munakuyniypa kusi taqi churakuyninta? Urqukuna, wayq'ukuna, qamkunachu icha chayñiqpi rikuwaqchik taytamamallayta? Hallp'a rikuy wiñaq qurakuna, manachu chayñiqpi kan sunquypa sunqun? T'iqsimuyu p'achallichiq Pachakamaq, huk simillata rimariy taytamamaymanta, icha chaywan kay wañuy p'itiq sunquy kawsarinman. Desesperado dice: Yanqam imapas, tukuypas! Makiypim sullk'achaykunam muchuchiwanman wiñarispa. Lluqsichunku kaymanta, manam astawan rikuymanchu. Chinkachunku ñawiymanta, sapallayña wañusaqpas. Manapunim uywaymanchu kaykunata. Yachamuchunku chayñiqpi hump'inkuwan kawsakuyta. Sapaymi aswan kusi kawsasaq. Chay Qurich'uspicha ancha simisapacham, yuyaypa llallisqan ichaqa manam qasichu ñuqawan kanqaku tiyaspanku. Quriqhasqucha, maypim kanki? Imatam rurachkanki? Llamakuna hunt'asqachu kachkan? T'iqimurqanki allintachu yayanchikpa saqisqan quri qhutquta wayaqakunapi? Pitaq chayta qhawachkan? Escena 3a Q'uriqhasqu: Napaykuykim, wawqilláy. Imaynallam kachkanki? Q'umirq'inti: Imaynapas kakusaq! Imam qamman qukusunki? Willaway hanqa tapusqayta! Q'uriqhasqu: Amalla phiñapayawankimanchu, manchakapullaykiñam kukuchitahina. Sapa kuti, sapa p'unchaw qaparispa k'utupayawaptiyki, tulluykunapas chukukukun, uma chukchaypas sayarin, wirp'aykunapas khatatatan, hank'uykunapas q'inti q'inti rikukapun. Sapa qamta 500 Qosqo qhechwasimipi akllasqa rimaykuna